Document ID: /fineweb-2-swissfilter-quality_10-filterrobots/filtered/01554.jsonl.gz/118

Његово Преосвештенство Епископ аустријско-швајцарски Господин Андреј је у четвртак 12. јануара 2017. имао званични сусрет са Његовом Светошћу Патријархом Иринејeм и члановима Светог архијерејског синода у Београду: Преосвећеном Господом Епископима бачким др Иринејом, жичким Јустином, далматинским Фотијем и рашко-призренским Теодосијем.
У делегацији са Владиком Андрејом били су такође: генерални викар римокатоличке дијецезе у Цириху др Јозеф Анен, координатор између кантона Цириха и православних црквених општина у Цириху, др Петер Витвер, као и Архијерејски намесник за Швајцарску протојереј Станко Марковић и настојатељ Светоуспенског храма у Цириху протојереј др Мирослав Симијоновић.
Тема радног сусрета је била: Државно признавање православних црквених општина у кантону Цириху. У веома пријатном амбијенту, Епископ Андреј је најпре упознао Његову Светост Патријарха и чланове Светог Синода са гостима из Швајцарске.
Потом је др Јозеф Анен изложио концепт и услове које кантон Цирих очекује да се испуне да би православни стекли услове да буду државно признати. Држава Швајцарска је спремна да помогне у организацији ове племените идеје, а од православних се очекује да благовремено прихвате све изазове које нашу Цркву очекују у савременом друштву. Његова Светост Патријарх Иринеј је поздравио, подржао и благословио рад на овом важном задатку наше Цркве у којем су у међувремену и правни стручњаци узели учешће да би се идеја о државном признању православних у Кантону Цирих остварила у догледно време.
После подне су гости разгледали стари део Београда, а у вечерњим сатима се делегација вратила у Цирих.